O kenderchel gant va hent ez an e-biou dar sinema, lech emgav yaouankizoù kêr; prennet eo dorioù an dudi bremañ. Chomet eo skritelloù ar film diwezhañ a-istribilh ouzh ar voger e-giz eñvorennoù roget un huñvre :  « Hiroshima ma muiañ karet »... Kollet en va soñjoù eo en  em gavan war ar pont, ul liamm bresk ha faoutet etre an daou ribl. Ar stêr zoken a vez o techout kuit dirak an didrouz, he dourioù o kas ganto delioù diwezhañ an diskar-amzer, skeudenn displann ur vuhez berrbad. Ne glevan ket dasson ma seulioù war ar mein ken : kollet eo e bourbouilh strafuilhet an dour.